**CAIETUL DE SARCINI**

Caietul de sarcini a fost elaborat în vederea încheierii contractelor de prestări de servicii de conectare la reţeaua de comunicaţii SWIFT şi constituie ansamblul cerinţelor pe baza cărora se elaborează Propunerea tehnică de către fiecare ofertant.

1. **DEFINIŢII**

**SWIFT** – Society for Worldwide Interbank Financial Telecommunication, detalii suplimentare la <http://www.swift.com/>;

**SEP –** Sistemul Electronic de Plăţi;

**MF** **–** Ministerul Finanţelor;

**CNIF –** Centrul Național pentru Informații Financiare;

**Servicii de comunicaţii** – servicii de telecomunicaţii pentru conectarea la reţeaua SWIFT a platformei SEP a MF;

**Conexiune principală –** legătură de transmisie de date formată din mediul fizic de transmisie (optic/ cupru) şi toate echipamentele necesare prestării serviciilor de comunicaţii configurate astfel încât traficul de date se va transmite exclusiv prin intermediul acestei conexiuni atât timp cât aceasta este funcţională;

**Conexiune secundară –** legătură de transmisie de date formată din mediul fizic de transmisie (optic/ cupru) şi toate echipamentele necesare prestării serviciilor de comunicaţii configurate astfel încât să preia automat traficul de date în momentul în care conexiunea principală este indisponibilă;

**Ofertant –** persoană juridică autorizată să instaleze, opereze, controleze şi să pună la dispoziţia beneficiarului servicii de comunicații, în conformitate cu prezentul Caiet de sarcini;

**Prestator –** ofertant desemnat câştigător în cadrul procedurii de achiziție publică;

**Beneficiar –** autoritateacontractantă, beneficiară a serviciilor de telecomunicaţii asigurate de prestator, în speţă, Ministerul Finanţelor;

**NOC** – punct unic de contact unde beneficiarul reclamă deranjamentele la nivel de reţea de comunicaţie (din eng. Network Operation Center).

**2. OBIECTUL ACHIZIŢIEI**

2.1. Obiectul prezentei proceduri de achiziţie publică îl reprezintă achiziţionarea de servicii de telecomunicaţii pentru conectarea la reţeaua SWIFT a platformei SEP a Ministerului Finanţelor, în următoarele locaţii:

a) **Locaţia primară** – Str. Col. Poenaru Bordea, nr. 3-5, Bucureşti, sector 4;

b) **Locaţia secundară** – B-dul Mihail Kogălniceanu, nr. 7, Braşov.

2.2. Fiecare din locaţiile primară şi secundară vor beneficia de câte o conexiune principală şi câte o conexiune secundară. Fiecare conexiune secundară trebuie să asigure backup pentru o conexiune principală care aparţine celuilalt prestator din locaţia respectivă.

2.3. Ofertarea serviciilor de comunicaţii din locaţiile primară şi secundară, se va face pe **2 loturi**, după cum urmează:

| **Nr. lot** | **Delimitarea lotului** | **Cantitate** |
| --- | --- | --- |
| **1** | Conexiune principală în locaţia primară | 1 conexiune |
| Conexiune secundară în locaţia secundară | 1 conexiune |
| **2** | Conexiune principală în locaţia secundară | 1 conexiune |
| Conexiune secundară în locaţia primară | 1 conexiune |

**2.4 Din motive ce au la bază eliminarea posibilităţii de transmitere a datelor de către cei doi prestatori aferenţi fiecăreia din cele două locaţii prin reţele sau elemente de reţea comune, un ofertant nu poate fi desemnat câştigator al ambelor loturi. Desemnarea ofertanţilor câştigători se face în conformitate cu criteriul de atribuire, mai întâi pentru lotul 1 şi apoi pentru lotul 2.**

1. **DURATA CONTRACTELOR**

Contractele se vor incheia pe o perioada de 9 luni (01.04.2025 – 31.12.2025). Serviciile vor fi prestate permanent, pe toată perioada contractului, începând cu 01.04.2025 (dar nu mai devreme decât data la care s-au consumat integral cantitățiile maxime aferente acordurilor cadru în derulare).

**3. CERINŢE MINIME ŞI OBLIGATORII**

Ofertantul va răspunde punctual tuturor cerinţelor prezentate mai jos, care sunt minime şi obligatorii.

**3.1. Cerinţe privind serviciile de comunicaţie**

3.1.1. Pentru serviciile de comunicaţii se solicită conexiuni principale/ secundare instalate în locaţiile primară şi secundară.

3.1.2. Conexiunile sunt instalate în camera tehnică din fiecare din locaţiile primară şi secundară, de către prestator.

3.1.3. În vederea asigurării serviciilor de comunicaţie, costurile legate de asigurarea echipamentelor aferente şi conectarea acestora la infrastructura MF revin în totalitate prestatorului. Nu se vor accepta preţuri suplimentare pentru realizarea conexiunii în locaţiile beneficiarului şi nici alte costuri suplimentare pentru punerea în funcţiune/ funcţionarea serviciului (taxe de instalare, chirii echipamente etc.).

3.1.4. Beneficiarul va permite prestatorului să instaleze echipamente de comunicaţii sau de conversie necesare realizării conexiunii şi va răspunde de acestea ca un depozitar. Camerele tehnice din fiecare din locaţiile primară şi secundară dispun de:

* circuite redundante de alimentare cu energie electrică, conectate la UPS-uri şi generator propriu,
* sistem automat de climatizare,
* sistem detecţie şi stingere incendiu,
* sistem de monitorizare video şi controlul accesului.

3.1.5. Soluţia de acces va fi de tip Alliance Connect Gold, aşa cum este descrisă în Documentaţia de Conectivitate SWIFTNet (detalii suplimentare sunt disponibile la următoarea adresă web:

https://www2.swift.com/knowledgecentre/products/Alliance%20Connect%20Gold).

3.1.6. În fiecare locaţie, fiecare prestator are obligaţia de a presta serviciile sale de comunicaţie pe infrastructură fizică distinctă, diferită de cea a celuilalt prestator (cei doi prestatori formează soluţia de tip Alliance Connect Gold). Fiecare ofertant are obligaţia de a se asigura că suportul fizic utilizat pentru serviciile de comunicaţie prevăzute în oferta proprie, pentru locaţia respectivă, nu este acelaşi cu al niciunui alt ofertant pentru locaţia respectivă.

3.1.7. Fiecare conexiune, din fiecare locaţie va avea următoarele caracteristici:

1. un circuit de minim 2 Mbps (viteza garantată);
2. IP VPN secure port speed 2 Mbps;
3. banda garantată: 100%;
4. procent de pachete pierdute: < 1%;
5. disponibilitatea serviciului: 24 de ore pe zi, 365 de zile pe an, în total minim 99,50%.

3.1.8. Disponibilitatea serviciului se calculează lunar, ca raport procentual între perioada de funcţionare a serviciului într-o lună calendaristică (calculată ca diferenţă între perioada totală a unei luni calendaristice şi perioada de indisponibilitate) şi perioada totală de timp a unei luni calendaristice.

3.1.9. Indisponibilitatea serviciului de comunicaţii se constată în momentul primului dintre următoarele evenimente (momentul minim de timp):

1. raportarea incidentului în sistemul propriu de monitorizare al prestatorului,
2. anunţarea incidentului de către beneficiar, prin una din metodele agreate,
3. anunţarea incidentului de către SWIFT.

3.1.10. Indisponibilitatea serviciului de comunicaţii durează până la momentul în care s-a restabilit funcţionarea serviciului, moment stabilit pe baza unui înscris doveditor (ex. proces verbal/ confirmare între beneficiar şi prestator, loguri etc.).

3.1.11. Indisponibilitatea serviciului de comunicaţii se consideră şi cazul în care serviciul funcţionează cu caracteristici necorespunzătore faţă de cele specificate în prezentul Caiet de sarcini, în defavoarea beneficiarului.

3.1.12. Perioada de indisponibilitate se defineşte ca suma intervalelor de timp în care serviciul a fost indisponibil, măsurată în ore şi fracţiuni de ore, cauzată de defecţiunile individuale raportate pe perioada unei luni calendaristice, din care se scade perioada de indisponibilitate a serviciului din următoarele cauze:

1. întreruperile agreate de comun acord între beneficiar şi prestator, pentru timpul perioadelor de întreţinere planificată,
2. întreruperile datorate defecţiunilor rezultate ca urmare a utilizării necorespunzătoare de către beneficiar,
3. împiedicarea intervenţiei personalului tehnic al prestatorului pentru remedierea defecţiunii, în cazul în care defecţiunea este constatată în locaţiile beneficiarului,
4. perioada de întrerupere datorată forţei majore, asa cum este definită de lege.

3.1.13. Reducerile pentru indisponibilitatea serviciilor de comunicaţii vor fi acordate de prestator către beneficiar pentru nerespectarea disponibilităţii minime garantate (99,50%) şi se calculează în ore de nefuncţionalitate, astfel:

1. Din disponibilitatea garantată (calculată prin înmulţirea procentului contractat la numărul total de ore din luna respectivă) se scade disponibilitatea realizată în luna respectivă (calculată ca diferenţă dintre numărul total de ore din luna respectivă şi perioada de indisponibilitate), iar numărul de ore rezultat va fi numărul de ore la care se acordă reduceri de nefuncţionalitate.
2. Pentru fiecare oră de indisponibilitate astfel calculată, prestatorul va acorda o reducere egală cu valoarea abonamentului lunar împărţit la numărul de ore din luna pentru care se face calculul. Reducerile de nefuncţionalitate vor fi acordate numai dacă disponibilitatea realizată are o valoare mai mică decât disponibilitatea garantată.
3. Calculul privind disponibilitatea realizată şi reducerile de nefuncţionalitate se va efectua separat pe fiecare din locaţiile în care va fi prestat serviciul, ţinând cont de numărul de zile al lunii respective.

**3.1.14. În cazul în care prestatorul nu reuşeşte să îşi îndeplinească obligaţiile asumate privind asigurarea disponibilităţii minime garantate, atunci beneficiarul are dreptul de a impune ca penalităţi, o sumă echivalentă cu 0,01% din preţul contractului, pentru fiecare oră de indisponibilitate în prestarea serviciului.**

3.1.15. Traficul nu va fi limitat ca volum, iar costurile lunare nu vor fi influenţate de volumul traficului.

3.1.16. Pentru ambele loturi se solicită servicii constând în conexiuni dedicate.

3.1.17. Prestatorul are obligaţia de a separa traficul asigurat pentru beneficiar de restul traficului transportat prin reţelele sale (VLAN dedicat, respectiv instanţă de rutare dedicată).

3.1.18. Prestatorul nu va filtra în niciun fel traficul de date realizat de beneficiar.

3.1.19. Beneficiarul îşi rezervă dreptul de a efectua verificări ale ofertei depuse de ofertant la sediul acestuia, pe teren şi la Autoritatea Naţională pentru Administrare şi Reglementare în Comunicaţii (ANCOM).

**3.2. Cerinţe privind prestatorul de servicii**

3.2.1. Prestatorul va asigura un timp de intervenţie cu rezolvare în caz de deranjamente de maxim 3 (trei) ore, calculate din momentul constatării indisponibilităţii serviciului de comunicaţii.

3.2.2. Prestatorul va pune la dispoziţia beneficiarului, gratuit şi de comun acord, instrumente şi proceduri de verificare a caracteristicilor solicitate pentru serviciile de comunicaţii prestate (grafice de trafic disponibile on-line, permanent, actualizate la maxim 5 minute, disponibile pe bază de nume şi parolă sau alte credenţiale agreate de comun acord).

3.2.3. Prestatorul are obligaţia de a organiza un punct unic de contact propriu (serviciu de tip NOC) cu funcţionare permanentă (24/24), la care să fie anunţate deranjamentele la nivel de reţea de comunicaţie. Prestatorul va propune o procedură de escaladare a deranjamentelor care va conţine obligatoriu pragurile de escaladare şi responsabilii desemnaţi. Prestatorul va comunica datele de contact şi le va actualiza ori de câte ori apar modificări.

**3.2.4. Ofertantul va include în propunerea tehnică în mod obligatoriu:**

1. **descrierea infrastructurii proprii, a tehnologiilor utilizate, a capacităţilor de transport, a punctelor de acces;**
2. **modul de intervenţie la deranjamente;**
3. **managementul infrastructurii şi al serviciilor;**
4. **managementul incidentelor şi evenimentelor de securitate, menţinerea integrităţii şi securităţii fizice.**

3.2.5. În argumentarea cerinţelor de mai sus ofertantul va anexa la propunerea tehnică documente, contracte, schiţe, proiecte semnate cu semnătură electronică extinsă, bazată pe un certificat calificat, eliberat de un furnizor de servicii de certificare acreditat în condițiile legii.

3.2.6. Prestatorul va avea obligaţia monitorizării comunicaţiilor ce se desfăşoară pe conexiunea oferită pe toata perioada derulării contractului.

3.2.7. Lucrările de mentenanţă programate ale serviciului, inclusiv modificări majore de tip „hardware” sau „software” asupra echipamentelor sau conexiunilor, vor fi efectuate în afara orarului de operare a trezoreriei, respectiv în afara orarului de luni-vineri, între orele 07:30 – 18:30, şi se vor desfășura conform cu **Procedura de notificare privind lucrările de mentenanţă – Anexa nr. 1**.

3.2.8. Prestatorul va avea obligaţia de a nu stoca sau prelucra în vreun fel datele transferate prin reţelele sale.

3.2.9. Prestatorul va avea obligaţia de a nu furniza/ distribui către terţi datele transmise prin reţelele sale de către Ministerul Finanţelor la SWIFT.

3.2.10. Prestatorul va avea obligaţia de a asigura confidenţialitatea datelor transferate prin reţeaua sa şi va lua toate măsurile necesare împotriva accesului neautorizat la datele transferate.

**3.2.11. Instalarea conexiunilor principale/ secundare în locaţiile primară şi secundară precum şi punerea în funcţiune a serviciilor de comunicaţie se va face în maxim 15 zile de la intrarea în vigoare a contractului subsecvent.**

**3.2.12. În cazul în care prestatorul nu reuşeşte să îşi îndeplinească obligaţiile asumate prin contract în ceea ce privește instalarea conexiunilor principale/ secundare, atunci beneficiarul are dreptul de a deduce ca penalităţi, o sumă echivalentă cu 0,1% din preţul contractului, pentru fiecare zi de întârziere.**

**4. RECEPŢIA SERVICIILOR DE COMUNICAŢII**

4.1. Beneficiarul are dreptul de a verifica modul de prestare a serviciilor pentru a stabili conformitatea acestora cu prevederile din contract, inclusiv cu prevederile din Caietul de sarcini și Propunerea tehnică.

4.2. Verificarea modului în care au fost prestate serviciile are loc lunar, pe toată durata derulării contractului.

4.3. Recepția serviciilor se efectuează conform cu **Procedura de recepţie lunară a serviciilor de comunicaţii – Anexa nr. 2**.

4.4. Recepţia serviciilor se realizează de către părți lunar, într-un interval de maxim 15 zile calendaristice de la data finalizării prestării serviciului, prin întocmirea şi semnarea Procesului-verbal de recepţie, conform Procedurii de recepţie lunară a serviciilor de comunicaţii.

**5. PLATA SERVICIILOR DE COMUNICAŢII**

5.1. Preţul ofertat va fi în euro. Plăţile se vor efectua în lei, la cursul stabilit de BNR pentru data facturării.

5.2. Pentru serviciile prestate, prestatorul va emite facturiile fiscale și le va încărca în sistemul Ro-eFactura, potrivit prevederilor OUG nr. 120/2021, aprobată cu modificări prin Legea nr. 139/2022 în conformitate cu serviciile evidenţiate în Procesul-verbal lunar de recepţie semnat de reprezentanţii prestatorului şi ai beneficiarului.

5.3. În mod obligatoriu, facturile fiscale vor fi însoţite de Procesele-verbale de recepţie a serviciilor prestate, semnate de reprezentanţii ambelor părţi și Situația lunară (pct. 1.b din Procedura de recepție lunară a serviciilor de comunicații).

**6. PROTECŢIA MUNCII**

În conformitate cu prevederile art. 51 alin. (2) din Legea nr. 98/2016 privind achizițiile publice, cu modificările și completările ulterioare, cu modificările şi completările ulterioare, **autoritatea contractantă solicită ca ofertanţii să prezinte o Declarație pe propria răspundere** din care să reiasă faptul că la elaborarea ofertei au ținut cont de obligațiile relevante în domeniile mediului, social și al relațiilor de muncă și că respectă condițiile specifice de muncă și protecție a muncii. Pe parcursul executării contractului vor fi respectate reglementările obligatorii în domeniile mediului, social și al relațiilor de muncă. Informații detaliate se pot obține de la instituțiile competente în domeniu, respectiv Ministerul Mediului, Apelor și Pădurilor, Ministerul Muncii și Protecției Sociale și de pe site-ul [www.inspectiamuncii.ro](http://www.inspectiamuncii.ro).

**7. RISCURI IDENTIFICATE DE AUTORITATEA CONTRACTANTĂ ȘI MĂSURI DE GESTIONARE A ACESTORA**

| **Nr. crt.** | **Risc identificat** | **Măsuri de gestionare a riscurilor****(prevenire, reducere sau eliminare)** |
| --- | --- | --- |
| 1 | Din cauza capacității tehnice/ financiare/ profesionale reduse a contractantului, execuția contractuluise realizează cu dificultăți. | Autoritatea contractantă a solicitat ca cerință minimă de calificare privind capacitatea tehnică și profesională demonstrarea unui nivel al experienței similare, pentru a se asigura că ofertanții participanți la procedură dețin capacitatea de a asigura cu profesionalism implementarea contractului, dată fiind importanța serviciilor. |
| 2 | Din cauza capacității tehnice / financiare / profesionale reduse a prestatorului este posibil ca obligațiile contractuale să fie neîndeplinite / îndeplinite necorespunzător, ori cu întârziere. | Pentru compensarea prejudiciului suferit ca urmare a îndeplinirii necorespunzătoare, ori cu întârziere sau a neîndeplinirii obligațiilor asumate de către prestator, autoritatea contractantă a prevăzut în contract că:a) are dreptul de a aplica penalități din valoarea contractului, calculate la valoarea cu TVA a obligației neîndeplinite;b) în cazul în care serviciile de telecomunicații pentru conectarea la rețeaua SWIFT a platformei SEP vor fi asigurate sub procentul de 99,50%, prestatorul va acorda reduceri pentru indisponibilitatea serviciilor conform prevederilor Caietului de sarcini;c) are dreptul de a impune ca penalități o sumă echivalentă cu 0,01% din prețul contractului, pentru fiecare oră de indisponibilitate în prestarea serviciului;d) are dreptul de a rezilia contractul din vina prestatorului și de a pretinde plata de daune-interese;e) poate executa garanția de bună execuție, în limita prejudiciului creat. |
| 3 | Din cauza analizării neaprofundate a documentelor, există riscul apariției unor erori nedetectate la momentul semnării contractului, incluse în oferta prestatorului. | În contract se prevede faptul că, în cazul apariției de neconcordanțe între Propunerea tehnică și Caietul de sarcini, primează prevederile din Caietul de sarcini. |
| 4 | Din cauza unei slabe organizări a contractantului, există riscul de a nu respecta nivelul de disponibilitate a serviciilor prevăzut în Caietul de sarcini. | La nivel contractual s-au introdus reduceri pentru indisponibilitatea serviciilor și penalități în caz de abateri de la nivelul minim de disponibilitate a serviciilor prevăzut în Caietul de sarcini. |
| 5 | Din cauza unei slabe organizări a contractantului, există riscul de a nu respecta termenul de instalare a conexiunilor principale/ secundare prevăzut în Caietul de sarcini. | La nivel contractual s-a introdus dreptul autorității contractante de a deduce ca penalități o sumă echivalentă cu 0,1% din prețul contractului, pentru fiecare zi de întârziere. |

Ciprian GHEORGHE

Director TIC

Adrian VALMAN

Șef serviciu

Leonard DARIE

Expert superior

**Anexa nr. 1**

la Caietul de sarcini pentru contractele de prestări de servicii de telecomunicații pentru conectarea la rețeaua SWIFT a platformei SEP

**Procedura de notificare privind lucrările de mentenanță**

Lucrările de mentenanță reprezintă acele lucrări programate ce se efectuează în vederea asigurării unei funcționări optime a serviciilor de comunicații prestate conform prevederilor contractului, inclusiv anexele acestuia.

Lucrările de mentenanță programate vor fi efectuate în afara orarului de funcționare a Trezoreriei Statului, precum și a Direcției Generale de Trezorerie și Datorie Publică din cadrul MF, respectiv în afara orarului luni-vineri, între orele 07:30 – 18:30. Acestea vor fi aduse la cunoștința beneficiarului de către prestator cu cel puțin 3 zile lucrătoare înainte de data programată pentru lucrare și vor fi aprobate de către beneficiar cu cel puțin o zi înante de data programată pentru lucrare.

În lipsa unui răspuns al beneficiarului către prestator cu cel puțin 24 de ore înainte de data programată, se va considera că lucrarea programată a fost acceptată de către beneficiar.

Pentru orice lucrare de mentenanță prestatorul va completa un ”Mesaj de norificare” (model anexat la procedură).

Mesajul de notificare va include minim următoarele informații:

1. data propusă pentru lucrarea de mentenanță,
2. durata estimată,
3. impact asupra beneficiarului,
4. riscuri asociate lucrării de mentenanță,
5. datele persoanelor (nume, prenume, CNP/CI/BI) care vor avea nevoie de acces în locația beneficiarului (dacă este cazul).

 Mesajul de notificare va fi trimis prin e-mail următoarelor persoane, reprezentanţi ai beneficiarului:

|  |  |  |  |
| --- | --- | --- | --- |
| Nr. crt. | Nume, prenume | Funcție, instituție | Adresa de e-mail |
| 1 | Ciprian Gheorghe | Director tehnic CNIF | ciprian.gheorghe@mfinante.gov.ro  |
| 2 | Adrian Valman | Sef Serviciu Administrare retele CNIF | adrian.valman@mfinante.gov.ro |
| 3 | Ioan Dan Chirilaș | Consilier Superior Serviciul CSD CNIF | dan.chirilas@mfinante.gov.ro |
| 4 | Marian Mușuroi | Director General Adjunct DGTDP | marian.musuroi@mfinante.gov.ro |
| 5 | Ionuț Ion | Șef Serviciu SPI | Ionut.ion@anaf.ro |
| 6 | Claudiu Niculae | Expert superior SPI | claudiu.niculae@mfinante.gov.ro |
| 7 | Cristian Rădulescu | Expert superior | cristian.radulescu@mfinante.gov.ro |

 Orice modificare a componenței listei de mai sus va fi anunţată de beneficiar către prestator.

 Beneficiarul nu poate refuza în mod nejustificat o lucrare de mentenanţă programată.

 Dacă lucrarea nu este aprobată de catre beneficiar, atunci prestatorul va propune o nouă dată.

 În condiţiile în care, din iniţiativa prestatorului, intervin modificări majore de tip „hardware” sau „software” asupra echipamentelor sau conexiunilor de comunicații prin care se asigură serviciile de comunicaţii, atunci prestatorul va prezenta un Plan detaliat al acţiunilor ce urmează a fi implementate.

 În acest Plan vor fi precizate cel puțin:

1. informaţii referitoare la scopul intervenţiei, activitățile/acțiunile ce urmează a se derula,
2. schema noilor conexiuni de date prin care se vor asigura serviciile de comunicație,
3. durata estimată a lucrărilor,
4. locaţiile afectate,
5. impactul acțiunilor/activităților ce urmează a se derula,
6. riscurile asociate acțiunilor/activităților ce urmează a se derula,
7. procedura de testare din care să rezulte atingerea parametrilor contractați,
8. propuneri de modele ale proceselor-verbale de recepție/retragere/custodie echipamente instalate în locațiile beneficiarului.

 Respectivele modificări majore se vor executa doar după ce acest Plan va fi aprobat de conducerea Centrului Național pentru Informații Financiare şi Direcţiei Generale de Trezorerie şi Datorie Publică.

 Pentru aceste tipuri de lucrări (modificări majore) prestatorul trebuie să transmită notificarea, inclusiv Planul detaliat al măsurilor ce urmează a fi implementate cu cel puţin 5 zile lucrătoare înainte de data programată pentru executarea lucrărilor.

**MESAJ DE NOTIFICARE**

|  |  |  |  |
| --- | --- | --- | --- |
| CATRE: | Ministerul Finanţelor  | EMITENT: | .............................. |
| DEPARTMENT | CNIF, DGTDP | DEPARTMENT: | .............................. |
| TELEFON: | 021.318.98.89 int. 127 | TELEFON: | .............................. |
| DATA Notificare: | *.............................**(zz.ll.aaaa)* | NR: PAGINI: | .............................. |
| SUBIECT: | *....................................................................**(Motivul interventiei)* |
| Data Intervenție: | *.............................**(zz.ll.aaaa)* | Ora incepere intervenție: | *..................**(hh:mm)* |
| Conexiuni afectate:  | *.......................................................................**(Adresa poștală unde este instalată conexiunea afectată de intervenție)* |
| Descrierea Intervenției  | Durata estimată a intervenției: |
| Impactului asupra serviciului de comunicație din locație: |
| Riscuri asociate lucrării de mentananță: |
| Datele persoanelor (Nume, prenume, CNP/CI/BI) care vor avea nevoie de acces în locația beneficiarului: |
| Alte informații relevante: |

**Anexa nr. 2**

la Caietul de sarcini pentru încheierea contractelor de prestări de servicii de telecomunicații pentru conectarea la rețeaua SWIFT a platformei SEP

**Procedura de recepție lunară a serviciilor de telecomunicații**

 Scopul Procedurii de recepţie lunară a serviciilor de telecomunicaţii este de a confirma funcţionarea serviciilor de telecomunicaţii în conformitate cu prevederile contractului, inclusiv anexele acestuia.

 Rezultatul parcurgerii acestei proceduri constă în întocmirea și semnarea de către ambele părți a Procesului-verbal de recepție lunară a serviciilor de telecomunicaţii, conform modelului prezentat în Anexa 2a.

 Recepția lunară a serviciilor de telecomunicaţii se va desfășura după cum urmează:

1. Prestatorul transmite către beneficiar:
	1. **Procesul-verbal** (Anexa 2a) de recepţie lunară a serviciilor de telecomunicaţii (conform modelului din anexă),
	2. **Situația lunară** (Anexa 2b) ce acoperă perioada cuprinsă în factură din care să rezulte:
		1. gradul de încărcare al conexiunii (grafic timp / Kbps);
		2. procentul de pachete pierdute;
		3. disponibilitatea serviciului exprimată în ore și procente;
		4. dacă este cazul, disfuncționalități în asigurarea serviciului de comunicație, cu precizarea momentului de timp când au intervenit acestea precum și durata de manifestare în timp a respectivei disfuncționalități.
2. Transmiterea documentelor 1.a) și 1.b) se face în format electronic pe adresele de e-mail ale persoanelor desemnate de CNIF până cel târziu la data de 05 ale lunii următoare prestării serviciilor.
3. Ca urmare a verificărilor CNIF, în cazul apariției unor evenimente ce nu au fost menționate (corespunzător), atunci persoana desemnată din CNIF le va aduce la cunoștința prestatorului, care va completa / corecta Procesul-verbal de recepție corespunzător cu sesizările CNIF și îl va retrimite la CNIF.
4. Ca urmare a verificărilor CNIF, în cazul constatării conformității prestării serviciilor cu cerințele din Caietul de sarcini, reprezentantul beneficiarului desemnat din partea CNIF semnează Procesul-verbal de recepție lunară a serviciilor, îl scanează și în termen de 2 zile lucrătoare îl transmite prestatorului.
5. Prestatorul printează Procesul-verbal de recepţie lunară a serviciilor de telecomunicaţii semnat și scanat de către CNIF, îl semnează, îl ștampilează şi îl va transmite către autoritatea contractantă atât prin intermediul email cât şi prin intermediul serviciilor poştale.
6. Pe baza Procesului-verbal de recepţie lunară a serviciilor de telecomunicaţii, prestatorul întocmește factura şi o încarcă în sistemul RO e-Factura.

 În cazul existenţei unor diferenţe între calitatea sau parametrii contractaţi ai serviciului de telecomunicaţii prestat şi informaţiile cuprinse în Procesul-verbal de recepţie, atunci părţile convin să ajungă la un acord în maxim 5 zile de la data transmiterii de către beneficiar a Procesului-verbal de recepţie.

Anexa 2a la Procedura de receție lunară a serviciilor de telecomunicații

**PROCES-VERBAL DE RECEPŢIE**

a serviciilor de comunicaţii

nr. …......…. din …….......…..

 Serviciile de comunicaţii pentru accesul/conectarea la platforma SWIFTNet au fost prestate în cadrul contractului de servicii nr. ……………… din data ……………….., încheiat între Ministerul Finanţelor, în calitate de beneficiar, şi ................................, în calitate de prestator, contract finanţat integral din bugetul de stat.

 Prezentul Proces-verbal de recepţie este corespunzător serviciilor de comunicaţii prestate în cursul lunii …...... din anul .......

**Din punct de vedere tehnic IT&C, beneficiarul consemnează faptul că:**

Disponibilitatea contractuală a serviciului pentru locaţia din Bucureşti este de 99,50%.

Disponibilitatea efectivă a serviciului pentru locaţia din Bucureşti a fost de minim \_\_\_\_\_%.

Incidente înregistrate: Tichet nr. …./data, etc. (\*)

Numărul de ore în care serviciul a fost indisponibil: ……………………

Disponibilitatea contractuală a serviciului pentru locaţia din Braşov este de 99,50%.

Disponibilitatea efectivă a serviciului pentru locaţia din Braşov a fost de minim \_\_\_\_\_%.

Incidente înregistrate: Tichet nr. …./data, etc. (\*)

Numărul de ore în care serviciul a fost indisponibil: ……………………

(\*) În cazul unor incidente se vor prezenta într-o anexă: nr. tichet, data deschidere caz, detalii legate de incident, soluţii propuse pentru rezolvarea incidentului, acceptanţa beneficiarului asupra soluţiei propuse, data închidere caz.

**Din punct de vedere business, beneficiarul consemnează faptul că:**

Operaţiunile derulate de Trezoreria Statului cu alţi participanţi din SEP, respectiv mesajele financiare standardizate SWIFT de plată/încasare/reconciliere/informare schimbate prin platforma SWIFTNet [nu] au fost afectate, respectiv parametrii tehnici ai serviciilor de comunicaţii prestate [nu] au avut impact asupra tranzacţiilor realizate.

În concluzie, reprezentanţii desemnaţi ai beneficiarului constată şi consemnează faptul că serviciile care au făcut obiectul contractului au fost prestate de prestator cu respectarea cerinţelor referitoare la calitate şi în graficul de timp prevăzute în contractul de servicii [cu excepţia serviciilor ......].

În acest context, reprezentanţii desemnaţi ai beneficiarului constată faptul că prestatorul şi-a îndeplinit obligaţiile asumate prin contractul încheiat între părţi [cu excepţia obligaţiilor .....].

Prezentul Proces-verbal, care conţine ............ file şi ............. anexe numerotate cu un total de ............ file, care fac parte integrantă din cuprinsul acestuia, a fost încheiat azi .............. .

|  |  |
| --- | --- |
| Pentru şi în numele prestatorului | Pentru şi în numele beneficiarului |
| (denumire prestator) | Ministerul Finanţelor  |
| (funcție reprezentant) | Centrul National pentru Informatii Financiare |
| (nume și prenume reprezentant) | Director Tehnic/Şef serviciu |
| (semnătura reprezentant) | (nume și prenume) |
|  | (semnătura) |

Anexa 2b la Procedura de receție lunară a serviciilor de telecomunicații

**SITUAȚIA LUNARĂ**

a serviciilor de comunicații prestate în cursul lunii

……….. anul ……..

În ceea ce privește serviciile de comunicații pentru accesul/conectarea la platforma SWFTNet prestate în cadrul contractului de servicii nr. .............. din data ......................... încheiat între Ministerul Finanțelor, in calitate de beneficiar, și ................................................., în calitate de prestator, vă comunicăm următoarele:

i. gradul de încărcare a conexiunii (procente);

Swift MFIN Buc: ...........%

Swift MFIN Bv: ...........%

ii. procentul de pachete pierdute;

Swift MFIN Buc: ...........%

Swift MFIN Bv: ...........%

iii. disponibilitatea serviciului exprimată în ore și procente;

Disponibilitatea serviciului pentru locatia Swift MFIN Buc: ...........ore, ...........%

Disponibilitatea serviciului pentru locatia Swift MFIN Bv: ........... ore, ...........%

iv. disfuncționalități în asigurarea serviciului de comunicație, cu precizarea momentului de timp când au intervenit acestea precum și durata de manifestare în timp a respectivei disfuncționalități.

1. .............................................................................................
2. .............................................................................................
3. .............................................................................................

...................................................... (denumire prestator)

...................................................... (functie reprezentant prestator)

...................................................... (reprezentant prestator)